জেন মাৰাজো

জেন মাৰিছা মাৰাজো (ইংৰাজী: Jeanne Marisa Marrazzo) এগৰাকী আমেৰিকান চিকিৎসক-বিজ্ঞানী আৰু সংক্ৰামক ৰোগ বিশেষজ্ঞ। তেওঁ ইউনিভাৰ্চিটি অৱ আলাবামা এট বাৰ্মিংহাম স্কুল অৱ মেডিচিনৰ সংক্ৰামক ৰোগ বিভাগৰ সঞ্চালিকা আছিল আৰু জৈৱ চিকিৎসা হস্তক্ষেপ ব্যৱহাৰ কৰি এইচআইভি (HIV) সংক্ৰমণ প্ৰতিৰোধৰ ওপৰত গুৰুত্ব দিছিল। মাৰাজো আমেৰিকান কলেজ অৱ ফিজিতিঅ’নছ আৰু ইনফেকশ্বাছ ডিজিজ ছ’চাইটি অৱ আমেৰিকাৰ এগৰাকী ফেলো। ২০২৩ চনৰ ২ আগষ্টত নেচনেল ইনষ্টিটিউট অৱ হেলথৰ (NIH) ভাৰপ্ৰাপ্ত সঞ্চালক লৰেন্স এ. টাবাকে জেন এম. মাৰাজোক এনআইএইচৰ অন্তৰ্গত নেচনেল ইনষ্টিটিউট অৱ এলাৰ্জী এণ্ড ইনফেকশ্বাছ ডিজিজৰ ষষ্ঠ সঞ্চালিকা হিচাপে নিযুক্তি দিয়ে।

প্ৰাৰম্ভিক জীৱন আৰু শিক্ষা

পেনচিলভেনিয়াৰ ডানমৰত ডাঙৰ-দীঘল হোৱা মাৰাজোৱে চিকিৎসা বিজ্ঞানক পেচা হিচাপে বাছি লৈছিল কাৰণ তেওঁৰ মাতৃ এগৰাকী নাৰ্ছ আছিল আৰু তেওঁৰ আদৰ্শ আছিল। তেওঁ ৰেডক্লিফ কলেজৰ পৰা জীৱবিজ্ঞানত স্নাতক ডিগ্ৰী আৰু থমাছ জেফৰচন বিশ্ববিদ্যালয়ৰ জেফৰচন মেডিকেল কলেজৰ পৰা চিকিৎসা বিজ্ঞানৰ ডিগ্ৰী লাভ কৰে। মাৰাজোৱে পৰৱৰ্তী সময়ত য়েল-নিউ হেভেন হাস্পতালত ইণ্টাৰ্নেল মেডিচিনত ৰেচিডেন্সী প্ৰশিক্ষণ আৰু চীফ ৰেচিডেন্সী সম্পূৰ্ণ কৰে।

কৰ্মজীৱন

মাৰাজোৱে ১৯৯৫ চনত ৱাশ্বিংটন বিশ্ববিদ্যালয়ৰ স্কুল অৱ মেডিচিনৰ ফেকাল্টিত যোগদান কৰে। তাত থকাৰ সময়তে, মধ্যবয়সীয়া মহিলাৰ মাজত অস্বাভাৱিক হাৰত পেপ স্মিয়াৰ ৰিপৰ্ট অহা লক্ষ্য কৰি তেওঁ নাৰ্ছ প্ৰেক্টিচনাৰ কেথলিন ষ্টাইনৰ সৈতে মিলি 'লেচবিয়ান/বাইচেক্সুৱেল উইমেনছ হেল্থ ষ্টাদী'ৰ সহ-প্ৰতিষ্ঠা কৰে। তেওঁলোকৰ এই ফলাফলৰ ওপৰত ভিত্তি কৰি নেচনেল ইনষ্টিটিউট অৱ এলাৰ্জী এণ্ড ইনফেকশ্বাছ ডিজিজৰ (NIAID) পৰা লেচবিয়ান আৰু উভকামী মহিলাৰ মাজত বিভিন্ন যৌন সংক্ৰামক ৰোগৰ প্ৰসাৰ আৰু সংক্ৰমণৰ পথসমূহ অনুসন্ধান কৰিবলৈ পুঁজি লাভ কৰে। ইয়াৰ ফলশ্ৰুতি স্বৰূপেই পেপ স্মিয়াৰ স্ক্ৰীনিং এণ্ড প্ৰিভিলেন্স অৱ জেনিটেল হিউমেন পেপিল’মাভাইৰাছ ইনফেকশ্বন ইন উইমেন হু হেভ চেক্স উইথ উইমেন শীৰ্ষক এটা সহ-গৱেষণা পত্ৰ প্ৰকাশ পায়। এই গৱেষণাত দেখা গৈছিল যে ছিয়েটল অঞ্চলৰ ৩০০ গৰাকী মহিলাৰ ভিতৰত ১৩ শতাংশৰ এইচপিভি (HPV) পজিটিভ আছিল আৰু ৪ শতাংশৰ পেপ পৰীক্ষাত কেন্সাৰৰ পূৰ্ববৰ্তী লক্ষণ ধৰা পৰিছিল। পৰৱৰ্তী বছৰত তেওঁ আমেৰিকান কলেজ অৱ ফিজিতিঅ’নছৰ ফেলো নিৰ্বাচিত হয়। ২০০৮ চনত মাৰাজোক আমেৰিকান বোৰ্ড অৱ ইণ্টাৰনেল মেডিচিনৰ (ABIM) সংক্ৰামক ৰোগ সম্পৰ্কীয় উপ-পৰিষদৰ সদস্য হিচাপে নিযুক্তি দিয়া হয় আৰু চাৰি বছৰৰ পিছত তেওঁক ইয়াৰ অধ্যক্ষ হিচাপে মনোনীত কৰা হয়। এই সময়ছোৱাতে মাৰাজো ইনফেকশ্বাছ ডিজিজ ছ’চাইটি অৱ আমেৰিকাৰ ফেলো আৰু টেম্পল ইউনিভাৰ্চিটিৰ বেনেট লৰ্বাৰ ভিজিটিং প্ৰফেচৰ নিৰ্বাচিত হয়। অৱশ্যে প্ৰকাশিত চুড়ান্ত গৱেষণা পত্ৰখনত এইচআইভিৰ বিপদাশংকা হ্ৰাস কৰাত প্ৰি-এক্সপোজিশ্যৰ প্ৰফাইলেক্সিছ (PrEP) বা টেনোফ’ভিৰযুক্ত ভেজাইনাল মাইক্ৰ’বিচাইড জেল ফলপ্ৰসূ বুলি প্ৰমাণিত নহ’ল।

এইচআইভি প্ৰতিৰোধৰ ক্ষেত্ৰত এগৰাকী বিশেষজ্ঞ হিচাপে গণ্য কৰি এইডছমুক্ত প্ৰজন্ম গঢ়ি তোলাৰ বাবে এক নিৰ্দেশনা প্ৰস্তুত কৰিবলৈ মাৰাজোক বিশেষজ্ঞসকলৰ এক আন্তঃশাখা পেনেলৰ সহ-অধ্যক্ষ হিচাপে নিযুক্তি দিয়া হয়। এই নিৰ্দেশনাসমূহ পৰৱৰ্তী সময়ত জাৰ্নেল অৱ দ্য আমেৰিকান মেডিকেল এছ’চিয়েচনত প্ৰকাশ পাইছিল। এইচআইভি প্ৰতিৰোধৰ ক্ষেত্ৰত তেওঁ কৰা প্ৰচেষ্টাৰ বাবে তেওঁক ২০১৫ চনৰ আমেৰিকান চেক্সুৱেলী ট্ৰেন্সমিটেড ডিজিজেছ এছ’চিয়েচন (ASTDA) এচিভমেণ্ট এৱাৰ্ড প্ৰদান কৰা হয় আৰু আমেৰিকান বোৰ্ড অৱ ইণ্টাৰনেল মেডিচিন কাউন্সিলৰ অধ্যক্ষ হিচাপে নিযুক্তি দিয়া হয়।

২০১৬ চনত মাৰাজোৱে এডৱাৰ্ড ডব্লিউ হুক ৩য়ৰ উত্তৰাধিকাৰী হিচাপে ইউনিভাৰ্চিটি অৱ আলাবামা স্কুল অৱ মেডিচিনৰ সংক্ৰামক ৰোগ বিভাগৰ সঞ্চালিকা হিচাপে দায়িত্ব গ্ৰহণ কৰে। ইণ্টাৰনেশ্যনেল ছ’চাইটি ফৰ এছটিডি ৰিচাৰ্ছৰ সভাপতি পদৰ পৰা অব্যাহতি লোৱাৰ পিছত তেওঁক ইনফেকশ্বাছ ডিজিজ ছ’চাইটি অৱ আমেৰিকাৰ পৰিচালনা সমিতিৰ সদস্য হিচাপে মনোনীত কৰা হয়। ২০১৯ চনৰ ২৩ অক্টোবৰত তেওঁক এনআইএআইডিৰ পৰা ৩.৫ নিযুত ডলাৰৰ এক অনুদানৰ অধীনত ব্ৰেগচেৰ’ ভেকচিনৰ জৰিয়তে গনোৰিয়া প্ৰতিৰোধৰ ফলপ্ৰসূতা পৰীক্ষা কৰাৰ মুখ্য অনুসন্ধানকাৰী হিচাপে মনোনীত কৰা হয়। ক’ভিড-১৯ মহামাৰীৰ সময়ত মাৰাজোৱে ৰক্ত গোট মৰা কাৰ্যই মানুহৰ শৰীৰত এই ভাইৰাছটোৰ প্ৰসাৰ ঘটাব পাৰে নেকি সেই বিষয়ে অধ্যয়ন কৰিছিল।

তথ্যসূত্ৰ

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:লেচবিয়ান বিজ্ঞানী
শ্ৰেণী:চিকিৎসাবিদ